Vaarallisimpien väkivaltarikollisten vapauttaminen

Aika Perjantai 2.11.2021 klo 13-15

Paikka Teams

Läsnä

 Mirja Salonen (pj.)

Hannu Lauerma

Terhi Mattila

Hanna Kaarre

Sami Ryhänen

Hannu Säävälä

Kimmo Nuotio

Paulina Tallroth

Helena Vorma

Anne Kohvakka (siht.)

**1. Kokouksen avaus**

Puheenjohtaja avasi kokouksen kertoen että seuraava kokous 7.12. klo 13-15 järjestetään oikeusministeriössä. Kokoukseen on mahdollisuus osallistua myös etänä.

**2.** **Mietintöluonnos**

Työryhmälle on jaettu ensimmäinen luonnos mietinnöstä. Puheenjohtaja esitti toiveen jäsenten osallistumisesta mietinnön eteenpäin työstämiseen. Jäseniä pyydettiin myös varmistamaan se, että mietintöön on otettu kaikki keskeiset työryhmässä esiin tulleet seikat. Kutakin pyydettiin lisäksi miettimään mitä asiakokonaisuuksia tulisi tuoda erityisesti esille niin nykytilan arvioinnissa kuin johtopäätöksissä.

Mietinnön otsikko

Mietinnön otsikko luonnoksessa on ”Vaarallisimpien väkivaltarikollisten vapauttaminen”. Otsikko päätettiin muuttaa ainakin toistaiseksi kuulumaan ”Vaarallisimpien väkivaltarikollisten vapauttamisen edellytykset”. Tämä vastaisi myös hallitusohjelmakirjausta. Otsikossa on huomioitava se, että mietintö on laaja. Se koskee eri kohderyhmiä ja niin lainsäädäntöä kuin käytäntöjä. Kohdassa 1.1. esitetty vaarallisimpien väkivaltarikollisten määritelmää pidettiin hyvänä:

”Työryhmän asettamispäätöksen mukaan yhteiskunnan turvallisuuden kannalta ongelmallisen ryhmän muodostavat ainakin ne vangit, joiden riski vakavien väkivaltarikosten uusimiseen on arvioitu korkeaksi, mutta joiden edellytykset esimerkiksi tahdosta riippumattomaan psykiatriseen hoitoon määräämiselle eivät vapauttamisvaiheessa täyty. Samoin ongelmallisena ryhmänä voidaan pitää toistuvasti vakavista väkivaltarikoksista tuomittuja, jotka syyllistyvät uuteen vastaavaan rikokseen pian vapautumisensa jälkeen. Usein tällaisilla henkilöillä on päihdeongelmia tai vaikea persoonallisuushäiriö. Tällaisten henkilöiden voidaan arvioida edustavan vain pientä osaa vangeista, mutta muiden turvallisuuden näkökulmasta heitä voidaan pitää merkittävänä riskinä yhteiskunnan turvallisuudelle”… Työryhmä on toimeksiantonsa mukaisesti pyrkinyt tarkemmin määrittelemään ja rajaamaan niitä rikoksentekijäryhmiä, joita voidaan pitää erityisen vaarallisina, ja joihin on tarkoituksenmukaisinta kohdistaa toimenpiteitä. Työryhmän käsityksen mukaan tällaisina voidaan pitää tietyin mietinnössä esille tuoduin varauksin ainakin osaa elinkautisvankeuteen tuomituista, yhdistelmärangaistukseen tuomittuja sekä määräaikaisiin vankeusrangaistuksiin tuomittuja, jotka ovat uusineet vakavia väkivalta- tai seksuaalirikoksia.

Yksittäisissä asiakohdissa voidaan tehdä tarvittaessa täsmällisempiä määrittelyjä.

Sisällysluettelo

Työryhmä tullee esittämään joitain lainsäädäntömuutoksia, joten mietinnössä mukaillaan hallituksen esityksen muotoa. Mietintö tulee kuitenkin sisältämään myös asioita, joista ei esitetä lainsäädäntömuutoksia. Mietintöä ei näin ollen laadita tiukasti hallituksen esityksen muotoon vaan sitä varioiden.

Mietinnön asettelua (asioiden järjestystä) tulee miettiä.

Tahdosta riippumaton hoito

Oikeuspsykiatrisen tahdosta riippumattoman hoidon osalta työryhmä saa Helsingin yliopiston opiskelijoiden laatimaa kansainvälistä selvitystä säännösten osalta. Suomen lainsäädännöstä tarvitaan vastaava kuvaus. Sovittiin, että tämä saadaan THL:ltä. Tältä osin ei tulla esittämään lainsäädäntömuutoksia. Sisällysluettelon otsikkoa täsmennetään koskemaan nimenomaan oikeuspsykiatrista tahdosta riippumatonta hoitoa. Otsikoita tarkennetaan muiltakin osin.

Tahdosta riippumaton psykiatrinen hoito tullee STM:ssä laajempaan tarkasteluun vasta ensi hallituskaudella. Vaarallisimpien väkivaltarikollistenkin osalta sääntelyä tulisi arvioida samassa yhteydessä tai samanaikaisesti.

Nykytilan arviointi

Nykytilan arviointia koskevaa tekstiä on muissa osioissa. Tekstiä tulee siis siirtää. Säännösehdotuksista tulee vielä keskustella työryhmässä. Väkivaltariskin arvioimista koskevan VN TEAS –hankkeen valmistuttua marraskuussa on perustellumpaa tehdä johtopäätöksiä.

Johtopäätökset

Johtopäätökset voidaan sisällyttää nykytilan arvioinnin loppuun taikka omaksi otsikokseen. Kehittämiskohteet tulevat olemaan lyhyemmän ja pitemmän aikavälin kehittämiskohteita.

Toteuttamisvaihtoehdot

Pohditaan voisiko tämän otsikon alla vertailla muiden maiden järjestelmien soveltuvuutta Suomeen.

Elinkautisvangeille tehtävä väkivaltariskiarvio

Keskusteltiin siitä, että elinkautista vankeutta suorittavien vankien väkivaltariskiarvio tulisi tehdä jo vankeuden alkuvaiheessa mahdollisesti vapauttamisvaiheessa tehtävän arvioinnin lisäksi. Vastaavasti kuten yhdistelmärangaistusta suorittavien (ja koko rangaistusta suorittavien) osalta. Vapauttamisvaiheen arvioinnissa voitaisiin keskittyä arvioimaan sitä, ovatko alkuvaiheessa suunnitellut interventiot toteutuneet ja onko vangin käytöksessä tapahtunut muutosta.

Keskustelussa tuotiin esille myös sellainen vaihtoehto, että mielentilatutkimuksen yhteydessä voitaisiin tehdä elinkautiseen mahdollisesti tuomittavalle vastaajalle mielentilatutkimuksen yhteydessä väkivaltariskin arviointi, mikäli päädyttäisiin siihen, että elinkautista vankeutta suorittaville tehdään riskiarviointi alkuvaiheessa. Tällöin elinkautisvangeille ei tarvitsisi tehdä VTH:n toimesta arviota heti uudelleen tuomiota täytäntöönpantaessa, jos he ovat juuri käyneet mielentilatutkimuksessa. Tilanteessa jolloin elinkautiseen vankeuteen tuomitulle ei ole tehty mielentilatutkimusta VTH tekisi riskiarvioinnin.

Myös Rise / VTH / THL välisen tietojen luovuttamista koskevien säännösten muutostarpeet tulee huomioida.

Keskusteltiin siitä, kuinka paljon on perusteltua käyttää resursseja elinkautisvankeihin joiden osalta tutkimus osoittaa alhaista uusimisriskiä. Huomiota tarvitsisivatkin kaikkein vaarallisimmat vangit. Ongelmana on se, kuinka heidät valikoidaan.

Esille tuotiin myös se, että mielentilatutkimuksen osalta tulee henkilön oikeusturvan kannalta laissa säätää siitä mihin siihen sisältyviä tietoja voidaan käyttää. Mielentilatutkimuksessa on kyse tuomioistuimen pyytämästä lausunnosta jolloin siihen sisältyviä tietoja ei voi käsitellä potilastietoina.

Sovittiin että asiaan palataan myöhemmin yllä mainitun VN TEAS –hankkeen valmistuttua.

Uusimisriskin vähentämiseen tähtäävät tukitoimet

Osiossa käsitellään sekä vankeusaikaisia että vapautumisen jälkeisiä tukitoimia.

Sovittiin että selvitetään tiedonvaihtoa koskevat säännökset (OM). Ongelmallisia ovat tilanteet jolloin tiedon luovuttaminen THL:ltä VTH:lle (ja edelleen Riselle) perustuu henkilön suostumukseen.

Ihmis- ja perusoikeudet sekä vapauttamismenettelyt muissa maissa

Osuudessa tuodaan esille se, mitä reunaehtoja kansainväliset instrumentit asettavat. Tämä ei sinänsä kerro sitä mikä soveltuu Suomen lainsäädäntöön.

Osuuteen lisätään kuvausta muiden maiden vankila-ajan jälkeistä valvontaa koskevasta lainsäädännöstä ja valvontamuotoihin yhdistetyistä hoidollisista elementeistä. Loppuun lisätään Helsingin yliopiston opiskelijoiden laadittavana oleva kansainvälinen selvitys tahdosta riippumattomasta oikeuspsykiatrisesta hoidosta.

Aiheeseen liittyvä tutkimus

Osuuteen listataan mietinnön kannalta keskeiset tutkimukset.

Muuta

Pohdittiin sitä, käykö mietinnöstä selkeästi esille se mitä erilaisia valvontamuotoja on (esim. valvotun koevapauden sähköinen valvonta, ehdonalaisen vapauden valvonta). Ts. avautuvatko asiat otsikoiden alla. Todettiin, että valvontamuotoja voisi avata kootusti nykytilan arvioinnissa, jolloin kokonaisuus ehkä hahmottuu paremmin.

Keskusteltiin myös siitä, tuleeko EIT:n Suomeen tahdosta riippumattoman hoidon osalta kohdistama kritiikki huomioida mietinnössä (muu kuin oikeuspsykiatrisia potilaita koskeva). Asia sovittiin OM:n ja STM:n kesken arvioitavaksi.

Laajempi lainsäädäntömuutosten tarpeen arviointi edellyttää niiden arviointia tahdosta riippumattoman hoidon tarkastelun yhteydessä. Lisäksi yhdistelmärangaistuksen valvonta-ajan osalta pitäisi saada kokemuksia, ennen kuin yhdistelmärangaistusta ja erilaisia valvontamuotoja lähdetään kehittämään nykyisestä. Ensimmäinen yhdistelmärangaistusta suorittavan vangin valvonta alkaa syksyllä -22.

Työryhmässä aiemmin käydyistä säännösehdotusluonnoksista tulee käydä vielä keskustelua.

**3. Työryhmän seuraavat kokoukset**

Joulukuulle (7.12. klo 13-15) sovitun kokouksen lisäksi sovitaan sähköpostitse kokoukset tammikuulle ja helmikuulle.

Anne Kohvakka